Túrakód: V004\_03 / Táv.: 28,8 km / Frissítve: 2018-08-12

Túranév: Szentes térsége / Felső-Kurca #3 / Fel az elejéig!

Leírás:

28,8 km-es vízitúra a Kurca „eredéséhez”, a Körösből érkező friss víz forrásához vezet.

Az út kezdeti szakaszán városi környezetben haladunk, hidakkal sűrűn szabdalt szakaszon. Ezen a részen –a vízállástól függően- több átemelésre is szükségünk lehet, de az 1-es zsilipet elhagyva már nyugodt környezetben, nagy ívek, hurkok beevezésével érjük el úticélunkat.

*(A túra kiegészítő programot is kínál.)*

A túrát közepes, vagy annál alacsonyabb vízállás esetén érdemes megkezdeni, az alacsony építésű hidak miatt.
*(A vízállás függvényében 6-8 átemeléssel teljesíthető a program.)*

Kiindulási pontunk a Dózsa-ház mellett található móló *(24,5 cskm)*,

*(úp.: 000iep)*.

Balra felfelé indulva az Ifjúsági Ház hídjával *(24,8 cskm)* találkozunk először. Óvatosan közelítsük meg, győződjünk meg arról, hogy biztonságosan átférünk alatta! Innen egy kedvelt városi horgászhelyre jutunk, legyünk tekintettel a sporttársakra!

A közvetlenül előttünk lévő műtárgy a Makai híd *(25,1 cskm)*, mely fél „arasszal” még alacsonyabb az előzőnél. Ez balesetveszélyes lehet, ha nem vagyunk eléggé óvatosak! Ha ezt az akadályt is sikerrel vettük *(szárazon, vagy vízen)* akkor már semmi sem állhat az utunkba, és bizonyosan el fogjuk érni a kórházi hidak csoportját, melyek közül a legtávolabbi a Mentők hídja *(25,7 cskm)*. Addig azonban még átsiklunk a Kis Zsigmond utcai híd *(25,5 cskm)*, valamint újabb két gyaloghíd alatt *(25,6 cskm, 25,7 cskm)*. Közülük az első különlegesen szép építmény. Ha itt partra szállunk, megtekinthetjük a közelben található „Kis makrancos” szobrot *(úp.: 002latv)*, vagy a vízről is látható érdekes pagodát. *(Ezeknél a hidaknál a vízállás is kiszállásra és átemelésre kényszerítheti a túrázót! A part alacsony és füves.)* Ne feledjük, hogy a kórház területén vagyunk, ennek megfelelő viselkedés elvárt!

Az intézmény területét elhagyva uszadékfogó állja utunkat
*(úp.: 003atemp)*, melynél átemelés szükséges *(felette, vagy mellette)*. Kicsivel feljebb, a Szalai utcai híd *(26,1 cskm)*, közelében a Bali híd *(26,2 cskm)* alatt siklunk át, melyből az utóbbi mély „meghajlásra” kényszeríti a túrázót. A sok híd után végre kihúzhatjuk magunkat. Az előttünk álló lakott területi szakaszon, balról vízig futó telkek mentén haladunk. Kiérve a vízről is látható épületek közül, hirtelen csöppenünk a „vadonba”. Itt már sűrű nádas övezi a partokat, és az élővilág is változatosabbá, nyüzsgőbbé válik. Éljük át alaposan ezt a részét a túrának!

Odébb ismét híd, mögötte zsilip kerül látómezőnkbe *(27,8 cskm)*, mely túránk következő átemelési pontját jelenti *(úp.: 004atemp)*. A híd alatt van lehetőség kiszállásra, habár némi rutint igényel mind a kikötés, mind a hajó kiemelése. A duzzasztó másik oldalán már könnyebb feladatot jelent az indulás. *(Az átemelési pontra történő érkezésünk és átemelésünk esetenként a horgászok nemtetszését válthatja ki. Ne lepődjünk meg, ha ezt szóvá is teszik, de nem érdemes vitába bonyolódni. Viszont jó, ha tudjuk, hogy efféle műtárgyak 50 m-es körzetében tilos horgászni. Ezt nekik is tudniuk kell, valamint azt is, hogy nem magánvizeken vagyunk, és továbbjutnunk sincs más lehetőség, mint itt átemelni.)*

Ezen a szakaszon a partszegélyt többnyire nádas borítja. Nagy ívű, „S” kanyarulat beevezését követően érjük el az 1966-ban létesült vasúti hidat *(29,6 cskm)*, melynél jó mélyre kell hajolnunk az átjutás érdekében. Közben 28,6 cskm-nél elhaladtunk a Kommün-csatorna torkolata mellett, melyet fém zsilipszerkezet választ el a Kurcától. Odébb keskeny, hosszanti elhelyezkedésű nádszigettel megosztott mederben siklottunk. A híd felső oldalán lévő kanyarulat felett a
Veker-ér torkollik be *(30,3 cskm)*, szabad befolyással. *(A vízszintet a 200 m-rel beljebb lévő zsilipnél szabályozzák.)* Mire ideérünk, már látjuk az előttünk keresztben húzódó töltést, rajta a földutat, mely a Zuhogói tiltót rejti *(30,6 cskm)*. Ez a túránk következő átemelési pontja *(úp.: 005atemp)*. Kiszállásra a velünk szemben lévő szakasz a legalkalmasabb. Itt pihenőt tudunk tartani, valamint két kiegészítő programot is ajánlunk.

A közelebbit DK-re indulva, 115 m sétával érjük el *(úp.: 006latv*,
*tack: V004o021)*. Ez egy emlékhely, az itt hősi halált halt ifj. vitéz nemes Kisbarnoki Farkas Ferenc magyar királyi páncélos hadnagy emlékére.

A távolabbi ÉNy-ra, majd a DNy-ra indulva, 1,4 km gyalogtúrával érhető el *(úp.: 007latv, track: V004o022)*. *(Ezt a visszafelé történő átemeléskor célszerű megtekintenünk, nehogy kicsússzunk a rendelkezésre álló időkeretből.)* Ezen a helyen állt Koszta József *(Szentes legjelentősebb festőművészének)* lakhelye, tanyája. *(Kérlek, hogy mellékelt háttéranyagokból felkészülten érkezz ide! Ez azért fontos, hogy értsd, miért ajánlom ennek a helynek a megtekintését. Itt ugyanis nem fogsz találni sem műtermet, sem tanyát, de már az összedőlt falak agyagtégláinak maradványait is visszahódította a vad természet. De ha felkészülten érkezel, akkor meg fog érinteni a hely. Ameddig bandukolsz ide, s vissza a Kurcához, tarts nyitva a szemed! A táj, a környező tanyák, a korábban látott képek… Csak így értheted meg.)*

A kiegészítő programok idejére ne feledkezzünk meg felszereléseink biztonságának megteremtéséről!

A felső oldalon hajóba ülve hatalmas ívek, hurkok beevezésébe kezdünk, melyek partján szórványosan tanyák, hétvégi házak találhatóak. Parton, mólókon ülő, zsákmányra leső horgászokkal gyakran találkozunk. Damilba gabalyodásunk elkerülése érdekében célszerű a meder közepén haladnunk. Kilométerekkel feljebb, a 35,1 cskm szelvényben evezünk át a 45123-as út hídja alatt. Kicsivel odébb úgy érezhetjük, hogy visszamentünk az időben. 35,9 cskm-nél érjük el a használaton kívüli fahíd még fellelhető szerkezeti elemeit. Mesterségesen kialakított szűkület partjai között feszül. A következő kanyarulatot követően kedvelt kirándulórészre érkezünk. Balunkon szinte összeérnek a mólók, melyeken *(különböző kidolgozottsággal)* több helyütt kalyibák is állnak. A vízi alkalmatosságokon horgászok lesik a pecabotok spiccének mozgásait, az úszók rezdüléseit. Ezen a szakaszon szerencsésebb az ellenkező oldal felé húzódnunk. Arról nád övezi a partszegélyt. E szakaszt nádszűkület zárja le. Ezen átevezve már csak néhány nagy ívű kanyar választ el bennünket túránk fordulópontjától, melynek közelében ismét hétvégi telkek, rajtuk házikók jelennek meg a partokon. A meder végénél, a zsiliphez érve, a track mentén menjünk jobbra a fűzfák alatti részre, hogy megfelelő kiszállóhelyre érjünk *(úp.: 001ford)*. Már jól fog esni kicsit sétálni a parton. Közben meg tudjuk nézni a helyiek által „lavór” néven emlegetett ellennyomó medencét és a töltés túlsó oldalán fellelhető csatornát. Ez szállítja a Körös vízkivételi művel átemelt vizét a Kurcába, vízutánpótlásként.

Pihenőnket, nézelődésünket követően, visszafelé evezve is legyük óvatosak a veszélyes helyeken!

Vízi track-et nem azért töltöttük fel, mert félünk, hogy elveszel, hanem azért, hogy be tudd tájolni az érintett szakaszt a műholdképen.

Feldolgozták: Virág Olga, 

*Tapasztalataidat, élményeidet őrömmel fogadjuk!
(Fotó és videó anyagokat is várunk.)*